Diari Oficial de la Generalitat Valenciana


Sumari del DOGV 4494, del 07-05-2003 (2003/4612)

RESOLUCIO de 15 d'abril de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni pel qual la Generalitat Valenciana s'adherix al protocol subscrit entre l'Institut Geològic i Miner d'Espanya i la Fundació Marcelino Botín per a la preparació i el desenrotllament del Seminari i Simposi sobre Ús Intensiu d'Aigües Subterrànies.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4494

Data del DOGV
:   07-05-2003

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2003/4612


Data del document
:   15-04-2003

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Obres Públiques, Urbanisme i Transports
    * administració central
    * fundació
    * centre d'investigació
    * cooperació administrativa

RESOLUCIO de 15 d'abril de 2003, de la Subsecretaria del Secretariat del Govern i Relacions amb les Corts de la Presidència de la Generalitat, per la qual es disposa la publicació del conveni pel qual la Generalitat Valenciana s'adherix al protocol subscrit entre l'Institut Geològic i Miner d'Espanya i la Fundació Marcelino Botín per a la preparació i el desenrotllament del Seminari i Simposi sobre Ús Intensiu d'Aigües Subterrànies. [2003/M4612]
  
Subscrit, després de la tramitació prèvia reglamentària, entre la Generalitat Valenciana, l'Institut Geològic i Miner d'Espanya i la Fundació Marcelino Botín, el 5 de desembre de 2002, un conveni pel qual la Generalitat Valenciana s'adherix al Protocol subscrit entre l'Institut Geològic i Miner d'Espanya i la Fundació Marcelino Botín per a la preparació i el desenrotllament del Seminari i Simposi sobre Ús Intensiu d'Aigües Subterrànies, i en compliment del que estableix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0268/2003, i que figura com a annex d'esta resolució.
  
València, 15 d'abril de 2003.- La subsecretària del Secretariat del Govern i Relacions amb les Corts: Amparo Koninckx Frasquet.
  
Conveni pel qual la Generalitat Valenciana s'adherix al protocol subscrit entre l'Institut Geològic i Miner d'Espanya i la Fundació Marcelino Botín Per a la preparació i el desenrotllament del Seminari i Simposi sobre Ús Intensiu d'Aigües Subterrànies.
  
València, 5 de desembre de 2002
  
Reunits
  
D'una banda, José Ramón García Antón, conseller d'Obres Públiques, Urbanisme i Transports de la Generalitat Valenciana.
  
D'una altra, Emilio Custodio Gimena, director general de l'Institut Geològic i Miner d'Espanya, adscrit al Ministeri de Ciència i Tecnologia.
  
I, d'una altra banda, Rafael Benjumea Cabeza de Vaca, director general de la Fundació Marcelino Botín.
  
Els firmants es declaren amb competència i capacitat legal suficient per a formalitzar el present conveni de col·laboració en representació de les corresponents institucions.
  
Intervenen
  
José Ramón García Antón, en nom i representació de la Generalitat Valenciana, conferida per mitjà d'Acord del Govern Valencià en la sessió de 19 de novembre de 2002, en l'exercici de les funcions que este té encomanades segons l'article 21, f de la Llei de Govern Valencià i l'article 54-bis del Text Refós de la Llei d'Hisenda Pública.
  
Emilio Custodio Gimena, en nom i representació de l'Institut Geològic i Miner d'Espanya, adscrit al Ministeri de Ciència i Tecnologia, segons nomenament per Reial Decret 230/1997, de 14 de febrer, està facultat en este acte segons li preveu l'article 11,2, d) del Reial Decret 1953/2000, d'1 de desembre, pel qual s'aprova l'Estatut de l'Institut Geològic i Miner d'Espanya.
  
Rafael Benjumea Cabeza de Vaca, en nom i representació de la Fundació Marcelino Botín, segons nomenament per al qual està facultat d'acord amb els estatuts que regixen la Fundació.
  
Exposen
  
Que les institucions representades col·laboren periòdicament en diversos temes relacionats amb la investigació, el coneixement i la divulgació en el camp de les aigües subterrànies, per mitjà del desenrotllament de projectes, l'organització de jornades cientificotècniques, la publicació de llibres i fullets de caràcter divulgatiu.
  
A fi de continuar i aprofundir en els temes mencionats, les parts firmants del present conveni decidixen organitzar un simposi encaminat a tractar la temàtica sobre l'ús intensiu de les aigües subterrànies, tema de gran interés no sols perquè respon al compliment d'actuacions pròpies de les tres institucions sinó perquè, a més, es tracta d'analitzar en profunditat la importància de l'ús de les aigües subterrànies, recurs vital per a la societat.
  
El simposi que es pretén organitzar és continuació del seminari que, amb la mateixa temàtica, es va realitzar a Madrid durant els dies 13, 14, i 15 de desembre de 2001, en el qual es van presentar i es van discutir els treballs que seran matèria del llibre que estarà editat per a ser entregat en el simposi.
  
El mencionat seminari va ser organitzat per l'Institut Geològic i Miner d'Espanya i la Fundació Marcelino Botín, a l'empara del protocol firmat entre les dos institucions amb data 11 d'octubre de 2001, i d'acord amb les condicions establides en este, al qual s'adherix la Generalitat Valenciana, ja que en ell s'establixen els termes per a organitzar estos dos esdeveniments, seminari i simposi.
  
La firma del present conveni es fa d'acord amb les següents:
  
Clàusules
  
Primera. Les institucions representades es comprometen a facilitar suport i destinar els mitjans necessaris per a organitzar i desenrotllar el simposi mencionat.
  
Segona. El simposi es realitzarà a València durant els dies del 10 al 15 de desembre de 2002. La temàtica serà l'ús intensiu de les aigües subterrànies, de conformitat amb el que establix el protocol citat, anteriorment subscrit per l'Institut Geològic i Miner d'Espanya i la Fundació Marcelino Botín, amb data 11 d'octubre de 2001.
  
Tercera. El control i el seguiment de les activitats per a l'organització del simposi correrà a càrrec del comité ja constituït, en el qual, a més, estarà representada la Generalitat Valenciana, i continuarà la realització de les reunions necessàries per a fixar el compliment d'acords, dates, col·laboracions, característiques de publicacions i en general les diferents actuacions per a la consecució dels objectius prevists.
  
Les institucions organitzadores del simposi disposaran fins a deu inscripcions per a participants pertanyents a les dites institucions. A més, els seus logotips i el reconeixement com a titulars de l'organització figurarà en tots els documents editats i publicats.
  
Quarta. L'aportació per a l'organització i el desenrotllament de les activitats corresponents serà l'establida en la clàusula segona, i segons la distribució que figura en l'annex, del protocol subscrit per Institut Geològic i Miner d'Espanya i la Fundació Marcelino Botín amb data 11 d'octubre de 2001, al qual s'adherix la Generalitat Valenciana.
  
Cinquena. L'aportació per a l'any 2002, tenint en compte les quantitats ja aportades per l'Institut Geològic i Miner d'Espanya i la Fundació Marcelino Botín, segons establix la clàusula quarta del protocol, és de la quantitat de cent huitanta-sis mil tres-cents tretze euros amb setanta-tres cèntims (186.313,73 EUR), distribuïts de la manera següent:
  
- L'Institut Geològic i Miner d'Espanya, quaranta-huit mil huitanta euros amb noranta-sis cèntims (48.080,96 EUR), destinats per a servicis de personal i administratius. S'inclou en esta quantitat la contractació de servicis de secretària amb la Fundació Centre Internacional d'Hidrologia Subterrània, l'import de la qual és de vint-i-quatre mil quaranta euros amb quaranta-huit cèntims (24.040,48 EUR). L'aportació de l'Institut Geològic i Miner d'Espanya es farà a càrrec de l'aplicació econòmica 226.06, Reunions, conferències i cursos, del vigent pressupost de l'organisme.
  
- La Fundació Marcelino Botín, quaranta-huit mil huitanta euros amb noranta-sis cèntims (48.080,96 EUR) en aportació dinerària i idèntica quantitat en servicis de personal i administratius.
  
- La Generalitat Valenciana aportarà la quantitat de noranta mil cent cinquanta-un euros amb huitanta-un cèntims (90.151,81 EUR), amb càrrec l'aplicació pressupostària 92.96.687.20, capítol IV, del pressupost de la Generalitat Valenciana per al 2003, i es queda condicionada a l'existència de crèdit adequat i suficient per a finançar les obligacions derivades d'este conveni en el dit exercici pressupostari. S'abonarà a l'Institut Geològic i Miner d'Espanya, abans del 30 de juny de 2003, en el compte corrent núm.3766-2370-39-5513832376 del Banc d'Espanya, després de l'aportació i la comprovació de la documentació justificativa de l'efectiva i correcta aplicació de la suma lliurada a l'actuació objecte d'este conveni. En cap cas l'import de la subvenció superarà el cost de l'activitat que s'ha desenrotllar.
  
Sisena. L'Institut Geològic i Miner d'Espanya, per al seu suport en els treballs relacionats amb les activitats de la Secretaria del Simposi, podrà contractar els servicis necessaris de la Fundació Centre Internacional d'Hidrologia Subterrània com a institució experta.
  
Setena. El present acord no donarà lloc a l'establiment de compromisos laborals entre les parts firmants, ni la dependència dels investigadors que participen en accions concretes com a conseqüència de l'execució del protocol.
  
Huitena. El present acord posseïx naturalesa administrativa, i queden fora del Text Refós de la Llei de Contractes de les Administracions Públiques, aprovat pel Reial Decret Legislatiu 2/2000, de 16 de juny, segons preveu l'article 3.1.c) i d), pel qual es regix en la seua interpretació i el desenrotllament l'ordenament jurídic administratiu, amb expressa submissió de les parts a la jurisdicció contenciosa administrativa en els termes que establix l'article 8.3 de la vigent Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En qualsevol cas, seran d'aplicació els principis de la vigent Llei de Contractes de les Administracions Públiques per a resoldre els dubtes que pogueren suscitar-se.
  
Novena. Causes de resolució
  
9.1. Podran donar lloc al venciment, per mitjà de resolució del present conveni, les causes següents:
  
a) El mutu acord de les parts firmants del present conveni.
  
b) No destinar la subvenció a la finalitat per a la qual es concedix.
  
c) I, en general, l'incompliment de qualsevol de les obligacions assumides per les parts en virtut del present document.
  
9.2. El Govern Valencià podrà rescindir el conveni en el cas en què, durant el primer any de la seua vigència, no s'execute la prestació corresponent a l'exercici.
  
Deu. Entrada en vigor i termini de vigència
  
El present conveni entrarà en vigor una vegada subscrit per les dos parts, i es mantindrà la seua vigència fins al dia 30 de juny de 2003, prèviament a la seua liquidació i la preparació de la documentació final del Llibre de Ponències del Congrés.
  
Així ho convenen i, com a prova de conformitat amb tot el que s'ha exposat anteriorment, firmen el present document, per quintuplicat exemplar, al lloc i en la data indicats al principi.
  
El conseller d'Obres Públiques, Urbanisme i Transports,
  
JOSÉ RAMÓN GARCÍA ANTÓN
  
El director general de l'Institut Geològic i Miner d'Espanya,
  
EMILIO CUSTODIO GIMENA
  
El director general de la Fundació Marcelino Botín,
  
RAFAEL BENJUMEA CABEZA DE VACA